《罗山两男子行》
清代·陈肇兴

黑云压阵鼓声死，军中跃出两男子。誓扫黄巾不顾身，锥牛大飨千义民。

靴中尖刀腰间箭，裂眦决战飞黄尘。可怜粮竭援复断，裹疮一呼死伤半。

力尽关山未解围，军无儋石多思叛。贼骑长驱斗六门，万人散尽两男存；

反手被缚见贼主，胁之使跪仍双蹲。一男戟手与贼语，生不灭贼死杀汝；

双眉倒竖目如炬。一男掀髯与贼言，男儿七尺报君恩，今日之死泰山尊。

观者人人都赞美，贼亦因公颂不已，谓此死方无愧耻；

不然，斗六将帅多如云，纷纷屈膝谁非死。一样沙场白骨枯，似此从容就义无伦比。

呜呼！从容就义无伦比，一节自堪千古矣。